 NA WANDERI KAMAU SERIKALI mnamo Alhamisi ilisema kuwa mapato yake kutokana na huduma zinazotolewa kupitia kwa e-Citizen yaliongezeka na kufikia Sh900 milioni kwa siku moja, ikilinganishwa na nyakati zilizopita. Katibu katika Idara ya Uhamiaji na Huduma za Raia, Dkt Julius Bitok, alitaja mikakati mipya ya serikali kulainisha ulipaji wa huduma zake kama sababu kuu ya kuongezeka kwa mapato hayo. Dkt Bitok alisema fedha hizo zilikusanywa mnamo Jumatano, Desemba 20, 2023. Alisema kuwa fedha hizo zilitokana na malipo yaliyofanywa kupitia pesa za humu nchini na dola za Amerika. Kiwango hicho ni ongezeko kubwa la mapato ya serikali tangu Rais William Ruto kutoa agizo kwamba lazima malipo yote ya huduma za serikali yawe yakifanywa kupitia nambari ya Paybill 222222. “Huu ni mwelekeo mzuri tunaotarajia kuendelea kushuhudia katika siku zijazo,” akasema Dkt Bitok. Hilo linajiri mwezi mmoja tu baada ya aliyekuwa Afisa Mkuu Mtendaji wa Sekretariati ya Vituo vya Huduma Kenya nchini, Bw Benjamin Kai Chilumo, kuondolewa kwa muda kutoka nafasi hiyo. Bw Chilumo aliondolewa kutoka nafasi hiyo pamoja na maafisa wakuu wengine watendaji 17 wanaosimamia idara tofauti za serikali. Wanadaiwa kuhusika katika makosa tofauti, yakiwemo ufisadi na matumizi mabaya ya mamlaka. Baadhi ya wakuu wengine waliosimamishwa ni mkuu wa Halmashauri ya Kustawisha Kazi za Maji ya Tananathi, Mhandisi Frederick Mwamati, Mkurugenzi Mkuu wa Mamlaka ya Kitaifa ya Mafunzo ya Kibiashara (NITA) Syanvas Ong’alo kati ya wengine. Wanatarajiwa kuchunguzwa na Tume ya Maadili na Kupambana na Ufisadi (EACC). You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  